Tiro ya diatla e a busetsa
Mme Kedirileng Manja o utliwile sentle puo ya motlapele ya gore phokoje go tshela yo dithetsanyana. Mme Manja, yo a itsegeng ka go bidiwa K.D, ke mongwe wa banana ba kgaolwana ya Matlapaneng yo o dirisang nako, bothakga le kitso ya gagwe go loga dibaga le tse dingwe go di rekisa. O tlhalositse mo potsolotsong gore tiro eo, o e simolotse ka ngwaga wa 2007, mme a re le fa go ne go sena thotloetso e e nametsang o ne a itlama letsatsi le letsatsi gore a tsweledise tiro ya gagwe ka lerato le bopelotelele. A batho basweu ke bangwe ba ba mo rotloetsang ka ba reka ka dipalo tse di kwa godimo mme o ne a tswelela ka go tlhalosa fa bothata jo a tshwaraganeng le jone ele go tlhoka ipapatso e e lolameng. “Go ipapatsa ga go nametse ka ke ikemetse ka bonosi, mme go nna botoka fela mo pakeng ya mariga mo ngwageng, ka ke yone nako e bajanala ba tlang mo lefatsheng leno ka bontsi.” Mme Manja a re o utlwisiwa botlhoko ke banana ba ba mo kgaolwaneng ya gagwe ka ba tsaya nako ya bone e ntsi ba e dirisa mo ditaging ebile ba sa tseye matsapa a go batla ditiro go bereka. O ne a tlhalosa fa mongwe le mongwe a na le kitso e e faphegileng, mathata ke gore banana ga ba na tirisano mmogo le kgatlhego ya go dira sepe. A re banana ba tshwanetse ba tshwaragane, ba dirisane go dira tiro mmogo le go tswa ka maano a ba ka itshidisang ka one, gore pharologanyo mo matshelong a bone e bonale. BOKHUTLO